51. schôdza NR SR - 12.deň - A. dopoludnia
Dátum: 2021-12-10
Poslanec: Kamenický, Ladislav (SMER - SD)
Druh vystúpenia: Vystúpenie v rozprave

38. Ďakujem pekne. Mám tu toho trošku viacej, takže budem sa snažiť do hlasovania všetko povedať, čo som k rozpočtu povedať chcel. Rozpočet, máme ho tu opäť, je to zákon roka a ja ho považujem za veľmi... alebo ten najzávažnejší zákon, ktorý tu prerokúvavame, napriek tomu, teda že vidím, že záujem o rozpravu až taký veľký nie je, a dopredu v podstate máme avizované, že koalícia napriek tomu, teda že sú tam rozpory, sú tam dohadzovania kto komu čo za čo, takže si ho schválite, takže vidím, že hlavne z koaličných ľavíc o rozpočet momentálne, o rozpravu nie je veľký záujem. Na druhej strane chcem poďakovať členom finančného výboru, ktorí sa tejto rozpravy zúčastňujú, aj predsedovi, aj pánu Beluskému, ktorí sa už vyjadrili. Považujem ich vyjadrenia za veľmi kultivované a myslím si, že toto patrí práve k rozpočtu. Na druhej strane chcem povedať, že čo sa týka pána ministra ministra Matoviča, ktorý už v predchádzajúcom bode, kde sme sa teda bavili o výške dlhu, na mňa osobne zaútočil. Ja na to reagovať nebudem. Ja si rozpočet natoľko vážim, že nie je to, nie je to parketa, kde by som sa teda v tomto chcel vybíjať. Chcem, aby sa táto debata vrátila do odbornej roviny, aby sme zákon, ktorý je tak dôležitý pre Slovensko, nakoľko je to zákon, s ktorým financujeme všetko, čo sa na, viac-menej na Slovensku deje v tej verejnej oblasti, si to zaslúži, takže poďme, poďme k tomu. Najskôr by som chcel povedať toľko, že čo sa týka samotného rozpočtu, tak dal som mu niekoľko prívlastkov a budem ich postupne rozoberať. Ale ešte predtým by som chcel povedať, že chcem sa vyjadriť hlavne teda aj k dokumentom, ktoré súvisia so samotným rozpočtom. Je to dokument, ktorý vydáva Rada pre rozpočtovú zodpovednosť, je to hodnotenie návrhu rozpočtu verejnej správy a tak isto k správe národného kontrolného úradu... Najvyššieho kontrolného úradu k rozpočtu a, samozrejme, budem sa vyjadrovať aj k jednotlivým číslam. Chcem povedať, že toľko peňazí koľko má táto vláda k dispozícii, nemala žiadna vláda v predchádzajúcom období a budem to potom dokumentovať aj na číslach. Pán predseda Viskupič hovoril o tom, že tento rozpočet je mimoriadne štedrý. Áno myslím si, že toľko peňazí, koľko je v tom rozpočte, skutočne nikdy asi už v budúcnosti možno ani mať nebude, lebo je to dané aj tým, že, že momentálne neplatia mnohé pravidlá, ktoré platili pre rozpočty, ktoré boli ešte za našej vlády. Ja si pamätám ťažké rokovania s Európskou komisiou, keď sme museli spĺňať rôzne kritériá na predkladaný rozpočet, to je jedna stránka veci, na druhej strane je tu zákon o rozpočtovej zodpovednosti, ktorý zase, teda zasvätení vedia, že potom, ako sa vymenuje nová vláda, tak sa v podstate gro tohto zákona vypína a sú tu len určité menšie sankcie, ktoré hovoria napr. o tom, že ak sa teda prekročí určitý dlh na Slovensku, tak sa bude musieť zdôvodniť a musia sa predložiť určité opatrenia na... ako ide vláda riešiť teda vysoké zadlženie. K tomu sa budem, samozrejme, ešte vyjadrovať, to bolo to, čo som si, čo som sa v prvej rozprave nevyjadril. Na druhej strane chcem na úvod povedať, že, a myslím to úprimne, že ja sa teda čudujem ministrovi financií v jednej veci, že keď sú rokovania, ja som zažil teda všelijaké, vždy rokovania o rozpočte som si nikdy nenechal utiecť na výbore, bol som aj predsedom výboru, ale mne sa, ja si nepamätám, že by sa mi stalo, že by minister financií chýbal na rokovaní výboru pre financie a rozpočet, keď sa prerokúva rozpočet. To sa, to sa ešte nestalo. Bohužiaľ, a chcel by som aj pána ministra poprosiť, a teda, uvidíme, teda či sa ešte aj budúci rok budeme stretávať na takomto fóre, aby sa takýchto zúčas... rokovaní zúčastňoval, lebo zatiaľ boli predložené za tie, za túto vládu 2 rozpočty - a ani pri jednom nebol minister financií. A to sa týka aj pána Hegera. To isté. Ja to považujem za absolútnu ignoráciu, lebo rozpočet sa schvaľuje v Národnej rade a vláda je podriadená Národnej rade. Čiže ja nechápem, ako sa takéto niečo môže stať. Ja chápem, štátni tajomníci sú na to, aby vedeli, aby pripravili veci, a môžu chodiť do výboru vtedy, keď minister nemôže, využíval som to aj ja, ale pri rozpočte je psou povinnosťou každého ministra financií, aby sa toho zúčastnil. Čo sa týka, čo sa týka samotného, samotného rozpočtu, musím povedať jednu vec, že už pri samotnom prijímaní vo vláde Slovenskej republiky boli obrovské pripomienky, hlavne zo strany tripartity, ktorá nemala čas na to, aby sa vôbec k rozpočtu mohla akokoľvek vyjadriť. Ja si pamätám, že tesne pred rokovaním vlády rozpočet bol doručený tripartite a tripartita mala k tomu aj patričné pripomienky. Ja by som zopár z nich možno, možno použil, to teraz nájdem rýchlo... (Rečník listuje v podkladoch.) Napríklad stanovisko Konfederácie odborových zväzov Slovenskej republiky. Sťažovalo sa na to, že bol krátky čas na posúdenie. Hlavne im vadí nulová valorizácia platov - o tom ešte budeme hovoriť. Vadia mi vysoké výdavky na obranu. Je tu stanovisko AZZZ, ktoré má obrovský problém s rozpočtom na zdravotníctvo, nakoľko je v rozpore s programovým vyhlásením vlády. O tom možno bude hovoriť ešte opozičný kolega Raši, takže ja mu nechávam túto, túto úlohu, a ja sa budem vyjadrovať k iným veciam, a sektor že je podfinancovaný. Samotný ZMOS takisto mal pripomienky k tomuto rozpočtu a takisto Spoločné odbory Slovenska kritizovali nedostatok času na pripomienkovanie. Pri tejto vláde sme si už zvykli, že tripartita je veľmi často ignorovaná, a ja nebudem ďalej rozoberať, ako, aká, aké sú vzťahy najmä k odborárom na Slovensku, ktoré považujem, že sú najhoršie za posledných, od vzniku Slovenskej republiky. Takže poďme, poďme k samotnému charakteris... k samotnej charakteristike rozpočtu. Ja považujem tento rozpočet za rozpočet enormného zadlžovania. Ja sa ešte budem detailnejšie vyjadrovať prečo. Na jednej strane počas pandémie tu bola jedna z najnižších pomocí v rámci Európskej únie, na druhej strane dynamika dlhu Slovenskej republiky je jedna z najvyšších a ja to budem potom dokumentovať aj na číslach. Je to rozpočet nezvyšovania platov. My sme tu, myslím, že to bolo pred jedným alebo dvoma dňami, predložili pozmeňujúci návrh na to, aby sa zvýšili platy o 300 mil. zdravotníkom, ktorým sa, ktorí sú momentálne absolútne najzákladnejšími, kľúčovými ľuďmi, aby sa zvládala pandémia. Budem ešte hovoriť, na čom táto vláda hlavne pri rozpočte šetrila, a to sú hlavne, hlavne platy. Zdravotníci ak nám poutekajú, tak môžte tu robiť akékoľvek lockdowny, môžte tu robiť akékoľvek opatrenia, tak pandémia sa proste nezvládne. Ja to považujem za hrubú a najväčšiu chybu vôbec všetkého, čo tu táto koaličná vláda robí. Na to sa proste musia nájsť peniaze, kdekoľvek by ste ich zobrali, ak by ste aj zvýšili dlh, tak na toto musíte nájsť peniaze. Nemôžte robiť analýzu platov zdravotníkov po tom, ako sa vo vláde príjme rozpočet, a v podstate dnes sa schváli alebo zajtra sa, alebo v utorok sa schváli rozpočet a na platy zdravotníkov okrem toho, čo majú vyjednané v kolektívnych zmluvách, to je ten platový automat, v podstate sa nenašla, nenašlo ani jedno euro. Ďalej, samozrejme, zamestnanci vo verejnej správe. Ak si pozriete aj minulý rok rozpočet, aj tento rok, veľká nula. Bavíme sa o... o vojakoch, hasičoch, policajtoch a ďalších a ďalších, záchranároch, ktorí neuvidia ani euro. Je to rozpočet, opäť sa ešte k tomu vrátim v rozprave, je to rozpočet vydierania koaličných partnerov. Včera tu pán minister poved... hovoril o tom, že ponecháva síce deficit na úrovni toho rozpočtu, tak jak je, 4,94 %, a že ho nezníži na 4,3 %. Ja som teda ešte nezažil, že by niekto pozmeňujúcim návrhom znižoval, znižoval deficit, výdavky rozpočtu, ale na druhej strane povedal takisto, že on tie peniaze nepustí, dokedy sa koaliční partneri nepodvolia jeho vôli. Ja chcem povedať pánu Matovičovi, že nie sú, rozpočtové peniaze sú peniaze všetkých občanov Slovenskej republiky, nie sú to peniaze ministra financií, ktorý si s nimi robí, čo sa mu len zachce. To je veľmi vážna funkcia na to, aby sa takýmto spôsobom tuto handlovalo a robili, robili sa, robili sa marketingové aktivity, ktoré sa hodia ministrovi financií. Čo je, v čom je to vydieranie? No vydieranie je v tom, že ak sa koaličný partner nepodvolí, no tak učitelia nedostanú zvýšenie platov. Je tam 0,5 mld. peňazí, ktoré môže uvoľniť na určité opatrenia, a jedným z tých opatrení sú platy učiteľov. Toto nemôže byť predmet vydierania, tak ako to robí Igor Matovič, a to som veľmi faktický. Čo sa týka, hovoríme o tom, ja hovorím, že je to rozpočet ďalšieho úteku zdravotníckych zamestnancov, a nebavíme sa len o tom, že by odchádzali do zahraničia, ja som sa bavil nedávno so zdravotníkmi a oni mi hovorili, viete, že niekedy to nie je len o platoch, ale je to aj o tom, aké dostávame pokyny, ktoré sa stále menia, a my už nevieme, čo s tým máme robiť, a mnohí z nás odchádzajú zo zdravotníctva úplne do iných sektorov, lebo už toho majú plné zuby. A vy ste nenašli ani, ešte ani tie peniaze, lebo tie peniaze nie sú vždy rozhodujúce, ale keď im nedáte ani tie peniaze, tak tí ľudia sa len proste zbalia a odídu. Tí, ktorí môžu ísť do predčasných dôchodkov, tak to urobia automatizovane, lebo už majú tiež toho plné zuby. Namiesto toho, aby ste ich snažili sa zadržať, aby neodchádzali, od začiatku roku nám odišlo možno 1 200 až 1 500 lekárov a sestier mimo sektor a potom vidíme aj tie dôsledky, že napríklad pľúcne ventilácie nemá kto obsluhovať, máme ich na sklade a nič sa s tým nerobí, a hlavne že táto vláda hovorila o tom, ako výborne je pripravená na tretiu vlnu pandémie a že sme, môžme byť vzorom pre všetky ostatné krajiny EÚ. Presný opak je pravdou. Tento rozpočet je postavený vo veľkej miere na Pláne obnovy a čerpaní eurofondov. O tom tiež budem ešte možno hovoriť, ak teda stihnem, lebo čas mi uteká veľmi rýchlo. Ale môžem povedať, že, že mnohé investície, hlavne teda napríklad v oblasti zdravotníctva z 99,4 % investícií je závislých od, práve od Plánu obnovy a od európskych peňazí. Tento rok sme dostali z Európskej únie predplatbu 800 mil. euro. Viete, koľko sa minulo na projekty Plánu obnovy? Tento rok nič. Ani sa neminie. Už tento rok sme mali čerpať nejaké peniaze, lebo to sú krátkodobé peniaze, ktoré potrebujeme na preklenutie. To znamená, do roku ’23 musia byť všetky projekty hotové, do ’26 aj zrealizované. Čiže ak sa nič neudeje, tak prídeme o obrovskú sumu peňazí. Bavíme sa o 6,3 mld. eur. Počúvam tu debaty o nových nemocniciach a počúvam aj kolegov, ja nie som odborník na stavanie nemocníc, ale hovoria všetci, že toto sa proste za ten čas nestihne, takže jedna vec sú krásne plány, na papier sa zmestí absolútne všetko, ale potom je otázka realizácie. Takisto sme sa bavili na výbore pre financie a rozpočet, kde bol aj teda predseda Rady pre rozpočtovú zodpovednosť, a bavili sme sa s predsedom, teda podpredsedom Najvyššieho kontrolného úradu, ktorý upozornil na to, že Slovenská republika je momentálne so 45 % čerpaním eurofondov najhoršia v celej Európskej únii, a ja už zase počujem, ako za všetko mohol SMER, lebo nám tu nechal také onaké. Páni a dámy, keď príde, väčšina eurofondov sa vždy čerpala, vždy sa čerpala ku koncu programového obdobia. Programové obdobie končí 2020 a máme ešte tri roky navyše do roku 2023, aby sa vyčerpali všetky eurofondy. Minulé programové obdobie bolo obdobné. Na konci sa dočerpali väčšina peňazí a bolo, bolo vyčerpaných 97 % všetkých eurofondov. Bodaj by to bola pravda aj u vašej vlády. Ja sa obávam, aby sme neprišli o desiatky percent. Viete, a pani Remišová môže, môže v televíznych reláciách sa stále vyhovárať, že o... o fondoch mi ani nehovorte, ale my sa pani Remišovej, už ste tu dva roky alebo už druhý rok, a my sa pani Remišovej budeme pýtať, koľko peňazí vyčerpá a koľko, koľko prepadne z eurofondov. Aby som sa vyjadril konkrétnejšie, počkajte, mám tu ešte aj čísla, čo sa týkajú eurofondov. Z tohto programového obdobia nám stále ešte chýba, myslím, dočerpať, dočerpať okolo 8 mld., počkajte, ja si to nájdem. Stále nám ostáva dočerpať okolo 8 mld., a čo sa týka Plánu obnovy, máme 6,3 mld., ktoré by sme mali vyčerpať, ale na základe toho, čo sledujem, tak mám veľkú obavu, že tie peniaze nedočerpáme, a potom tu máme nové programové obdobie od roku ’21 do roku ’27, to je ďalších 12,8 mld. My nemáme v starom programovom období dočerpané peniaze, nemáme peniaze dočerpané z Plánu obnovy a máme tu nové programové obdobie. Peniaze z Európskej únie sú pre nás najlacnejšie. Vy všetko robíte cez štátny rozpočet. Toto je moja veľká výtka voči tomuto. Všetko, čo sa nedá, čo sa dá vytiahnuť z peňazí Európskej únie, treba urobiť. Viete, potom keď nedočerpáme desiatky percent, už ten naivný úsmev pani Remišovej nám bude nanič. Bude sa vyhovárať stále na SMER. Už tu bude rok ’24 a stále bude hovoriť o tom, jak SMER nečerpal. To je obrovské riziko tohto, tohto rozpočtu a toto riziko vidí aj Najvyšší kontrolný úrad ako jedno z najväčších rizík tohoto rozpočtu. Čo sa týka ďalej, musím povedať, že, samozrejme, priority, mnohí kolegovia sa tu budú vyjadrovať určite aj k jednotlivým kapitolám, ja to neurobím, lebo nemám toľko času, ale proste priority tejto vlády v mnohých prípadoch nie sú pre... nie sú tak nastavené, aby, aby sa dosiahli, dosiahol nejaký aj sociálny zmier, aj to, aby jednotlivé rezorty boli dostatočne dofinancované, a mnohé peniaze sa míňajú na nesprávnom mieste. Nebudem spomínať vyhodené peniaze na celoplošné, celonárodné testovanie - miliarda eur. Málo ľudí si vie predstaviť, čo to je 1 mld. eur. Keď poviete, že niekto, niekto zobral alebo ukradol 200-tisíc, to si každý predstaví, ale čo je to miliarda, to si nikto nevie predstaviť. To je tisíc miliónov eur. Obrovské peniaze. Za to sa dá postaviť niekoľko nemocníc. Ja netvrdím, že ich niekto celé ukradol, ale tvrdím, že sa minuli neefektívne. Minuli sa obrovské peniaze na MOM-ky, z čoho si urobili kšefty niektorí aj jeden zo štátnych tajomníkov ministerstva zdravotníctva. Miznú tu peniaze na iných miestach a ja si nenechám nadávať tuto do mafiánov a do zlodejov. Ja som nikdy nič neukradol. Čiže poďme ďalej. Táto vláda odpustila bankám bankový odvod, 300 mil. euro ste mohli mať do rozpočtu a banky by ani nemrkli. Pozrite si zisky bánk za tento rok - historicky najvyššie zisky. A vyhovárať sa na to, že keď sa zavedie bankový odvod, že si to zoberú banky na poplatkoch, teraz sa jasne potvrdí, že to neplatí. Banky si poplatky zvyšujú, či bankový odvod je, alebo nie je. Tento rok od roku 2010 bude pravdepodobne najvyšší hrubý zisk, ktorý sa bude hýbať niekde okolo 900 mil. až 1 mld. eur. A vy ste bankám takto to povedali, že dobre. Keď ste zrušili bankový odvod, banky mali odviesť do Fondu na ochranu vkladov to, čo chráni ľuďom vklady, asi 232 mil., a vy ste povedali, že sme uzavreli super memorandum. Tak viete, čo ste urobili? 232 mil. ste im poslali, ktoré mali oni zaplatiť za rok 2019. Tam ste mohli mať peniaze, ktoré ste mohli používať. Keď sa bavíme o samotných výdavkoch, to ešte tiež budem hovoriť. Budúci rok, ja vždy porovnávam rok 2019, kedy som bol ja ministrom, a naša vláda, to je posledný rok, kedy sme ho plný absolvovali, sme odovzdali, keď si pozriem výdavky verejnej správy, nemôžem vám ukazovať tabuľky, ale poviem vám. Napríklad, keď si zobereme samotnú verejnú správu, tak sme mali výdavky v roku 2019 40,07 mld., v roku 22 49,39 mld., o 9,32 mld. viac. Vy budúci rok, na COVID v rozpočte je vymedzených 700 mil. eur a z Plánu obnovy to má, má byť asi 1,3 mld. Čiže ak odrátame covidové výdavky a Plán obnovy, tak dostávate sa na to, že táto vláda vo verejnej správe minie o 7,4 mld. viac. Čiže to je to, čo som povedal, že nikdy vláda nemala viac peňazí ako teraz. Čo sa týka príjmov. Príjmy vám rastú, čo je dobrá správa, ale práve zato, že vám rastú, by potom sa to malo prejaviť aj v nižšom deficite. Pri štátnom... príjmy verejnej správy rastú v roku ’22 oproti roku 2019 asi o 5,36 mil. eur. To sa týka aj štátneho rozpočtu. Výdavky vám narástli o 7,45 mld. a príjmy vám narástli o 4,15 mld. eur. Idem k samotnému, k samotným číslam. Musím povedať, áno, čo sa týka makra, tak minulý rok bol prepad, teda v roku ’20, v roku 2020 bol prepad hospodárskeho rastu niekde okolo 4,8 % a v budúcich rokoch ste si nakreslili 3,7 - 4,2-percentný nárast. Samozrejme, najväčším rizikom je stále COVID, ja to nespochybňujem, ale nemôžme sa stále len vyhovárať na COVID. Budúcoročný rast má byť hnaný investíciami, kde ste si teda všetko postavili na Pláne obnovy, 16,7 %. Ak Plán obnovy zlyhá, tak hospodársky rast nebude. Ja som už počul posledné, myslím, teraz nedávno vyšla správa, že čo sa týka tretieho kvartálu, sme mali jeden z najhorších hospodárskych rastov v Európskej únii. Ďalej tento rast má byť hnaný súkromnou spotrebou. No ak ľudia nebudú mať platy, nebudú sa im zvyšovať mzdy, nebudú mať prácu, ktoré budú spôsobené covidom, tak bude tu veľký, veľký sociálny, sociálna katastrofa. Momentálne nám rastú mzdy okolo, a teda inflácia, máme okolo 4,2 až 5 %. Ja si myslím, že tie čísla sú ešte podstrelené a reálne mzdy budú tým pádom, ak bude inflácia rásť, budú, budú nie stúpať, ale klesať. To, čo ste nadávali na SMER, tak za SMER-u nominálne mzdy rástli o 7,8 % a reálne rástli o 5 %. Poďme ďalej k číslam. Hrubý dlh. To, čo sme sa tu mali baviť pred, pred týmto, pred touto schôdzou, teda pred týmto bodom. Verejný dlh Slovenskej republiky - od roku 2013 nám klesal z 54,7 na 48,1 %. To je výsledok SMER-u a bývalej koalície. Čiže po sebe nám šesť rokov hrubý dlh klesal a nebudem, nebudem hovoriť, áno, neboli to zlé časy, ale my sme hľadali vždy, a to považujem v rozpočte za najdôležitejšie, nájsť balans medzi tým, aby sa udržal sociálny zmier, a medzi číslami, z čísel sa ľudia nenajedia. To je proste problém. My sme to vždy robili. My sme dvíhali platy učiteľov, my sme dvíhali platy zdravotníkov a ostatných zamestnancov verejnej správy, dvakrát napríklad po 10 %. Vy ste si napísali do rozpočtu jednu veľkú nulu a na základe toho, keď máme infláciu, tak tie reálne mzdy ľuďom reálne klesajú. Píše to aj Najvyšší kontrolný úrad, kde teda učiteľom napríklad by mali klesnúť príjmy až o 1 %. To považujem za veľký problém. Ja som tu včera počúval to, že pomaly nárast dlhu z roku 2019 je, bol 48,1 %, vzrástol na 59,79 roku 2020, v roku ’21 61,5 % HDP a v tomto a v budúcom roku opäť 61,5 % HDP. A ja som tu, sa tu včera dozvedel, že za to môže SMER, za to môže SMER, že tu, že vám narástol dlh. To je absolútne ne... neakceptovateľné. Pán minister sa chváli, že áno, že je to aj na úkor hotovosti, alebo teda vďaka hotovosti, ktorú, ktorú prijal, ale ak si pozrieme ďalšie čísla, tak hotovosť do budúcich rokov nám stále bude klesať - až na polovicu. Čiže to, čo ste kritizovali nás, že vďaka hotovosti sme si vylepšovali čísla, vy robíte presne to isté. Rada pre rozpočtovú zodpovednosť upozorňuje na to, že budúci rok, 2023 a 2024 je váš rozpočet nerealistický. Stále vám chýba 700 mil. opatrení, ktoré by ste mali urobiť. Celkovo deficit tým pádom bude nad 3 %. Bezpečná, alebo teda úroveň deficitu pod 3 % umožňuje ďalej znižovať dlh, ktorý ste si vy v podstate nakreslili do rozpočtu, ale ak neurobíte tieto opatrenia, tak aj Rada pre rozpočtovú zodpovednosť upozorňuje na to, že z roku ’23 na ’24 dlh začne opäť rásť. Hrubý dlh v roku 2019, to znamená za našej vlády, keď sme ho odovzdávali, bol 45,28 mld. eur v nominálnych hodnotách. Za dva roky ste sa vyšplhali na 50... na 60 mld., čiže plus 14,68 mld. a budúci rok tento dlh v nominálnych číslach vzhľadom na to, že rastie HDP, narastie až na 65 mld. eur. Rozdiel je skoro 20 mld. eur. Čiže rátajte, v roku 2019: 45 mld., v roku ’22: 65 mld., 20 mld. rozdiel. Keď to zoberieme v percentách, je skoro, skoro vyše, je to vyše 40 % nárast dlhu. Mám málo času, tak ešte, aby som... Pán minister sa tu chválil, že dostal nejakú bronzovú medailu za jeho čísla. Tak chcem upozorniť na materiál, ktorý si mohol vypočuť na výbore pre financie a rozpočet, ktorý si ale nevypočul, lebo tam nebol, tak Rada pre rozpočtovú zodpovednosť hodnotí nárast deficitu a dlhu za roky 20’ - 21’, to znamená počas koronakrízy. Hovorí o tom, že náš, áno, hovorí o tom nárast deficitu a dlhu bol podpriemerný, to znamená pomeruje to k celkovému priemeru v Európskej únii. Ale keď si pozrieme detailne na jednotlivé čísla, tak v deficite sme dosiahli z 27 v tom náraste, o koľko nám sa stúpol ten deficit, 9. miesto za tieto dva roky, to nie je bronzová medaila, pán minister. Ale ak si pozrieme dlh, tak nárast dlhu je, máme 19. miesto z 27. 19. miesto! Sme pod priemerom v Európskej únii, lebo krajiny ako Španielsko, Grécko, Malta, Taliansko, Francúzsko, zdvíhali svoje dlhy skoro o 20 až 25 percentuálnych bodov. A toto spôsobilo, že napriek tomu, že sme na 19. mieste, sme pod priemerom v Európskej únii. Ale chcem povedať, že krajiny ako Cyprus, Nemecko, Česká republika, Rakúsko, Slovinsko, Fínsko, Lotyšsko, Portugalsko, Chorvátsko, Estónsko, Litva, Poľsko, Holandsko, Dánsko, Bulharsko, Luxembursko, Švédsko a Írsko, im dlh rástol pomalšie ako v Slovenskej republike. Aké 3. miesto? Aká bronzová medaila, pán minister? Toto je bronz...? Ja neviem, odkedy sa udeľuje bronzová medaila za 19. miesto v Európskej únii. (Ruch v sále.) Na záver ešte opäť zopakujem len to, že tento rozpočet enormného zadlžovania, nezvyšovania platov, vydierania koaličných partnerov, úteku zdravotníckeho personálu, postavený na nereálnom čerpaní Plánu obnovy, čerpaní eurofondov, ktorý zvyšuje chudobu na Slovensku a míňa na nesprávnom mieste, strana SMER - sociálna demokracia nepodporí. Budeme hlasovať proti. Ďakujem pekne.